JHWH

De hebrääsche Bookstavenkombination יהוה (jod-he-waw-he, vun rechts na lunks lesen), in Latiensche Bookstaven JHWH oder JHVH, internatschonal ut de Engelsche Spraken faken YHVH, is in de Hebrääsche Bibel de Naam vun Gott. Düsse Bookstavenkombinatschoon warrt ok Tetragramm nömmt, vun Greeksch τετραγράμματον - wat veer Bookstaven heten deit. 

Bi düsse veer Bookstaven hannelt sik dat um Konsonanten. Vundeswegen is bit up den hüdigen Dag nich klaar, wie dat Tetragramm utspraken weern kann. De meisten Forschers meent hüdigendags, Jahweh weer de passliche Utspraak. Man ok Jah, Jahu, Jehu un annere sund vorslahn wurrn. Vun de latiensche Vokalisatschoon is de Form Jehovah sunnerlich bekannt wurrn. 

Vunwegen dat in de hebrääsche Bibel verbaden is, Gott sien Naam unnütte to bruken (3. Geboot), is vun de Tied vun de Katastroph vun Jerusalem 587 v. Chr. af an dor up keken wurrn, dat düsse Naam gor nich mehr utspraken wurrn is. Man hett in Israel vun dor af an dat Tetragramm twaars in de Texte stahn laten, man eenfach anners utspraken un se so lesen, as wenn dor nich Jhwh stahn dö, man Adonaj (Herr) oder haSchem (de Naam). Vundeswegen weet hüdigendags numms mehr, wie an un for sik de Naam vun Gott heten hett. Dat Tetragramm is also sotoseggen ehrder en Symbol for Gott sien Naam, as de Naam sülms.

Kategorie:Israel
Kategorie:Theologie
Kategorie:Oold Testament
Kategorie:Hebrääsch
Kategorie:Gottheit
Kategorie:Bibel